# Årets fasteaksjon til inntekt for Kirkens Nødhjelp blir digital og er viktigere enn noensinne

Verden står nå overfor en pandemi, som rammer oss alle. I Kirkens Nødhjelp er vi spesielt bekymret for de mest sårbare menneskene i verden. Koronaviruset kan få katastrofale konsekvenser for land med stor fattigdom og dårlig utbygde helsesystemer. Rent vann og god hygiene er livsviktige i denne ekstreme situasjonen. Både for å forebygge videre spredning, men også for å hjelpe de som allerede er rammet. Kirkens Nødhjelp er spesielt bekymret for områder med dårlig tilgang til rent vann og dårlige sanitære forhold, for eksempel flyktningleire og slumområder.

Vi trenger en global dugnad for å begrense spredningen av COVID-19 i de mest sårbare landene. Vi er svært bekymret for spredningen som allerede skjer i stadig nye land, også land med svake helsesystemer og svært dårlige sanitære forhold. Pandemien vil også bremse den økonomiske og sosiale utviklingen i mange fattige land.

Kirkens Nødhjelp er til stede i 30 av de mest sårbare landene i verden. De er allerede i gang med opplæring om koronaviruset og smitteforebygging i våre vann- og hygieneprosjekter i flere av de landene vi er til stede i. Vi må alle bidra til en umiddelbar respons for hindre videre spredning. Kirkens Nødhjelp vurderer nå hvordan de kan øke innsatsen kraftig, særlig i Midt-Østen og i afrikanske land.

Kirkens Nødhjelp sin årlige Fasteaksjon er Norges nest største innsamlingsaksjon. I fjor samlet vi sammen inn i aksjonen 32 millioner kroner, et beløp som gir 160.000 mennesker tilgang til rent vann.

Menighetene i Tysvær samlet inn til sammen 157319kr i fjorårets aksjon, noe som gir rent vann til 787 personer. 29. - 31. mars skulle våre konfirmanter ha gått dør til dør for å samle inn penger for å gi sårbare mennesker tilgang til rent vann og god hygiene. På grunn av fare for smittespredning kan ikke det gjennomføres i år, men du kan fortsatt gi:

1. På menighetenes facebooksider, Aksdal kyrkje, Nedstrand kyrkje, Skjoldastraumen kyrkje og Soknehuset har menighetene lagt ut digitale innsamlingsaksjoner til Fasteaksjonen der du kan gi direkte.
2. Du kan sende Vipps til 2426
3. Du kan sende SMS til 2426 (200kr)

Bli med og støtte de svakeste av de svake og gi ditt bidrag. Gi et liv med Vann!